CELEX: 32018R0581
Language: bg
Date: 2018-04-16 00:00:00
Title: Регламент (ЕС) 2018/581 на Съвета от 16 април 2018 година за временно суспендиране на автономните мита по Общата митническа тарифа за някои стоки, предназначени за монтиране или използване във въздухоплавателни средства, и за отмяна на Регламент (ЕО) № 1147/2002

18.4.2018   
            
            
               BG
            
            
               Официален вестник на Европейския съюз
            
            
               L 98/1
            
         РЕГЛАМЕНТ (ЕС) 2018/581 НА СЪВЕТА
   от 16 април 2018 година
   за временно суспендиране на автономните мита по Общата митническа тарифа за някои стоки, предназначени за монтиране или използване във въздухоплавателни средства, и за отмяна на Регламент (ЕО) № 1147/2002
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 31 от него,
   като взе предвид предложението на Европейската комисия,
   като има предвид, че:
   
               (1)
            
            
               С Регламент (ЕО) № 1147/2002 на Съвета (1) автономните мита по Общата митническа тарифа бяха временно суспендирани за някои части, компоненти и други стоки, предназначени за монтиране или използване в граждански въздухоплавателни средства, при внасянето им с удостоверения за летателна годност. Посоченият регламент опрости митническите процедури за безмитен внос на части, компоненти и други стоки, използвани за производството, ремонта, поддръжката, реконструкцията, модификацията или конверсията на въздухоплавателни средства. Поради настъпилите обаче съществени технически и законодателни промени в периода след 2002 г. и с оглед постигането на яснота Регламент (ЕО) № 1147/2002 следва да бъде заменен.
            
         
               (2)
            
            
               По информация от държавите членки временното суспендиране, въведено с Регламент (ЕО) № 1147/2002, продължава да бъде необходимо, за да се намали административната тежест както за икономическите оператори в сектора на въздухоплаването, така и за митническите органи на държавите членки, тъй като вносът под специални режими с митнически надзор като специфична употреба, активно усъвършенстване или митническо складиране би бил обременителен. Поради това временното суспендиране следва да бъде продължено.
            
         
               (3)
            
            
               С оглед на факта, че цените на използваните в сектора на въздухоплаването части и компоненти обикновено са много по-високи от цените на подобни стоки, използвани за други цели, рискът тези внесени без мито стоки да се използват в други промишлени области и съответно рискът от злоупотреба с временното суспендиране е много малък.
            
         
               (4)
            
            
               В Регламент (ЕС) № 748/2012 на Комисията (2) се предвижда, че за да се допусне дадена част за монтаж в продукт с типов сертификат, тя трябва да се придружава от удостоверение за допускане до експлоатация (формуляр 1 на ЕААБ), издадено от страна, одобрена от въздухоплавателните органи в Съюза. Поради това суспендирането на митата следва да бъде обвързано с наличието на удостоверение за допускане до експлоатация или, в случай на ремонт или поддръжка на стоки, които вече не отговарят на условията за летателна годност, с наличието на предишно удостоверение за допускане до експлоатация.
            
         
               (5)
            
            
               Освен това като алтернатива на удостоверенията за допускане до експлоатация (формуляр 1 на ЕААБ) следва да се приемат равностойни удостоверения, издадени от трети държави, и удостоверения, издадени в рамките на двустранни споразумения със Съюза за безопасност във въздухоплаването, сключени преди създаването на Европейската агенция за авиационна безопасност (ЕААБ).
            
         
               (6)
            
            
               Като се има предвид, че удостоверенията се издават в електронна форма, с цел да се ползва суспендирането удостоверенията следва да може да се предоставят чрез електронни техники за обработка на данните или по друг начин.
            
         
               (7)
            
            
               С цел да се улесни митническият контрол, митническата декларация за допускане за свободно обращение следва да съдържа позоваване на идентификационния номер на удостоверението за допускане до експлоатация или, в случай на ремонт или поддръжка на стоки, които вече не отговарят на условията за летателна годност, на идентификационния номер на предишно удостоверение за допускане до експлоатация.
            
         
               (8)
            
            
               Когато митническите органи на държавите членки подозират, че удостоверенията са били фалшифицирани, те следва да могат да поискат експертно становище на представител на националните въздухоплавателни органи, изготвено за сметка на вносителя. Преди обаче да предприемат подобно действие, митническите органи следва да вземат предвид риска за това разходите по експертното становище да са по-големи от ползата за вносителя от суспендиране на митата, в случай че според експертното становище правилата за издаване на тези удостоверения не са били нарушени.
            
         
               (9)
            
            
               С цел да се осигурят еднакви условия за прилагането на настоящия регламент на Комисията следва да се предоставят изпълнителни правомощия за установяване на списък на позициите, подпозициите и кодовете по Комбинираната номенклатура, съдържаща се в Регламент (ЕИО) № 2658/87 на Съвета (3), в които се класират стоките, отговарящи на условията за суспендиране по настоящия регламент и за установяване на списък на удостоверенията, които се считат за равностойни на удостоверението за допускане до експлоатация, формуляр 1 на ЕААБ. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (4).
            
         
               (10)
            
            
               Предвид съществените промени, внесени с настоящия регламент по отношение на стоките, отговарящи на условията за суспендиране на автономните мита, приемливите удостоверения за допускане до експлоатация и процедурите, както и с оглед постигането на яснота, Регламент (ЕО) № 1147/2002 следва да бъде отменен,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Суспендират се автономните мита по Общата митническа тарифа, съдържаща се в Регламент (ЕИО) № 2658/87, за части, компоненти и други стоки, предназначени за монтиране или използване във въздухоплавателни средства или части от тях в хода на тяхното производство, ремонт, поддръжка, реконструкция, модификация или конверсия.
   Тези автономни мита по Общата митническа тарифа се суспендират и за стоки, които вече не отговарят на условията за летателна годност, при внасянето им с цел ремонт или поддръжка.
   2.   Чрез актове за изпълнение Комисията установява списък на позициите, подпозициите и кодовете по Комбинираната номенклатура, съдържаща се в Регламент (ЕИО) № 2658/87, в които се класират стоките, отговарящи на условията за суспендиране. Тези актове за изпълнение се приемат в съответствие с процедурата по разглеждане, посочена в член 4, параграф 2.
   Член 2
   1.   С цел стоките да се възползват от суспендирането по член 1, при подаване на митническата декларация за допускане за свободно обращение деклараторът предоставя на митническите органи удостоверение за допускане до експлоатация, формуляр 1 на ЕААБ, съгласно допълнение I към приложение I към Регламент (ЕС) № 748/2012 или равностойно на него удостоверение. Удостоверението се предоставя чрез електронни техники за обработка на данните или по друг начин.
   Митническата декларация за допускане за свободно обращение съдържа позоваване на идентификационния номер на удостоверението за допускане до експлоатация или, в случай на ремонт или поддръжка на стоки, които вече не отговарят на условията за летателна годност, на идентификационния номер на предишно удостоверение за допускане до експлоатация.
   2.   Чрез актове за изпълнение Комисията установява списък на удостоверенията, които се считат за равностойни на удостоверението за допускане до експлоатация, формуляр 1 на ЕААБ. Тези актове за изпълнение се приемат в съответствие с процедурата по разглеждане, посочена в член 4, параграф 2.
   Член 3
   Когато митническите органи имат основателна причина да подозират, че удостоверение, предоставено в съответствие с член 2, параграф 1, е било фалшифицирано, те могат да поискат експертно становище на представител на националните въздухоплавателни органи. Разходите по експертното становище са за сметка на вносителя.
   Когато решават дали да поискат експертно становище, митническите органи вземат предвид риска за това разходите по експертното становище да са по-големи от ползата за вносителя от суспендиране на митата, в случай че според експертното становище правилата за издаване на тези удостоверения не са били нарушени.
   Член 4
   1.   Комисията се подпомага от Комитета по Митническия кодекс, създаден по силата на член 285 от Регламент (ЕС) № 952/2013 на Европейския парламент и на Съвета (5). Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 5 от Регламент (ЕС) № 182/2011.
   Член 5
   Регламент (ЕО) № 1147/2002 се отменя. Позоваванията на отменения регламент се считат за позовавания на настоящия регламент.
   Член 6
   Настоящият регламент влиза в сила в деня след публикуването му в Официален вестник на Европейския съюз.
   
   Той се прилага от 19 април 2018 г. Член 1, параграф 1, член 2, параграф 1 и членове 3 и 5 обаче се прилагат от датата на влизане в сила на актовете за изпълнение, посочени в член 1, параграф 2 и член 2, параграф 2, и най-късно от 31 декември 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 16 април 2018 година.
      
         
            За Съвета
         
         
            Председател
         
         Р. ПОРОЖАНОВ
      
   
   
      (1)  Регламент (ЕО) № 1147/2002 на Съвета от 25 юни 2002 г. за суспендиране на автономните мита по Общата митническа тарифа за някои стоки, внасяни с разрешителни за въздухоплаване (ОВ L 170, 29.6.2002 г., стр. 8).
   
      (2)  Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (ОВ L 224, 21.8.2012 г., стр. 1).
   
      (3)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
   
      (4)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
   
      (5)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).